Tässä opinnäytetyössä tutkitaan miten laattatektoniikkaa voidaan hyödyntää täysin automatisoidussa maastonluomisessa. Tarkoituksena on toteuttaa laattatektoniikkaan perustuva malli ja selvittää sen avulla mannerlaattojen liikkeen ja dynamiikan simuloimisen hyödyt ja haasteet.Työssä käydään lyhyesti läpi ne proseduraaliset menetelmät, joilla peli- ja elokuvateollisuudessa nykyään luodaan maastoja, ja esitellään niiden hyvät ja huonot puolet. Laattatektoniikkaa ehdotetaan käytettäväksi keinotekoisen maaston luomisessa ja siihen liittyvä teoria käydään läpi riittävällä tarkkuudella. Joitakin aiheeseen liittyviä aiempia töitä esitellään lyhyesti, jonka jälkeen selitetään työn tuloksena syntyneen, laattatektoniikkaa käyttävän mallin ohjelmallisen toteutuksen rakenne ja toiminta.Työssä havaittiin, että laattatektoniikkaa mallintavan, täysin autonomisen maastonluontialgoritmin toteuttaminen on kohtuullisen yksinkertaista. Työn aikana toteutettu algoritmi tuotti merkittävästi totuudenmukaisempia maastoja kuin mihin suurella osalla perinteisistä menetelmistä päästään. Nämä seikat osoittavat, että laattatektoniikkaan perustuvat menetelmät ovat varteenotettava vaihtoehto proseduraaliseen maastonluontiin sekä harrastelijoille että ammattilaisille.